**KOMANDITINĖS ŪKINĖS BENDRIJOS PAGALBOS VERSLUI FONDAS**

**FINANSAVIMUI GAUTI PARAIŠKŲ TEIKIMO IR VERTINIMO TVARKOS APRAŠAS**

# fondas ir jo veiklos tikslai

1. Komanditinė ūkinės bendrija Pagalbos verslui fondas (toliau – **Fondas**) įsteigtas siekiant apjungti Lietuvos Respublikos ir privačių investuotojų lėšas ir siekiant investicijų grąžos Fondo investuotojams finansuoti Lietuvos Respublikoje veikiančias vidutines ir dideles įmones, kurių veikla yra paveikta COVID-19 pandemijos ir kurių veiklos nutraukimas gali turėti neigiamų socialinių ir ekonominių pasekmių – nulemti rinkos nepakankamumą, inovatyvios įmonės pasitraukimą, sistemingai svarbios įmonės (įmonės, atliekančios svarbų sisteminį vaidmenį regione ar sektoriuje) pasitraukimą ar svarbios paslaugos teikimo sutrikimo riziką.
2. Siekdamas pagrindinio savo veiklos tikslo, nurodyto aukščiau 1 punkte, Fondas siekia:
   1. privačių investuotojų investicijų pritraukimo į Fondą;
   2. Lietuvos Respublikai svarbių ekonomikos sektorių, kurie bus geriau pasirengę ekonomikos atsigavimo periodui, išsaugojimo;
   3. kapitalo rinkos skatinimo, vykdant Fondo veiklą teikiant prioritetą kapitalo rinkos instrumentams.
3. Fondas gali siekti ir kitų specifinių tikslų, numatytų jo steigimo dokumentuose, tam tikruose ekonomikos sektoriuose įgyvendinimo (pvz. siekti socialinės atsakomybės standartus atitinkančio verslo vystymo, prisidėti prie žaliosios ir skaitmeninės pertvarkos vystymo ar kt.).
4. Fondas savo veikloje vadovaujasi šiais principais:
   1. Fondo valdysenos atitikties gerajai valdymo praktikai principu – yra užtikrinama, kad Fondo valdymo sprendimai būtų įgyvendinami laikantis geriausios rinkos praktikos, įgyvendinti teisėti investuotojų lūkesčiai bei interesai ir būtų užtikrinta skaidri ir nepriklausoma veikla bei valdysena;
   2. Fondo veiklos politinio nepriklausomumo principu – Fondo valdymo struktūra užtikrins tinkamą investuotojų interesų atstovavimą, veiklos atskyrimą nuo politinių sprendimų įtakos taip, kad būtų užtikrinta nepriklausoma ir tvari Fondo veikla ilguoju laikotarpiu bei nepriklausomas jo valdymo ir investicinius sprendimus priimančių organų sprendimų priėmimas;
   3. Skaidrumo principu – atsižvelgiant į tai, kad vienu iš Fondo investuotojų yra Lietuvos Respublika, o tuo pačiu Fondo veikla yra suinteresuoti ir visi Lietuvos Respublikos piliečiai, Fondas savo veikloje laikosi aukščiausių skaidrumo standartų;
   4. Fondo priimamų sprendimų pagrįstumo principu – kiekvienas Fondo sprendimas dėl investavimo ar atsisakymo investuoti turi būti pagrįstas ir motyvuotas, tokiu būdu suteikiant suinteresuotiems asmenims pakankamą apibrėžtumą dėl Fondo veiklos;
   5. Fondo veiklos socialinės atsakomybės principu – Fondas, vadovaudamasis savo investavimo strategija, neinvestuos į verslo sektorius, kurių veikla gali būti vertinama kaip neatitinkanti bendro visuomenės intereso, o Fondo priimamais sprendimais bus siekiama užtikrinti socialiai teisingo poveikio ekonomikai.
5. Fondo veiklą reglamentuoja Finansinės priemonės aprašas, Fondo investavimo strategija, Fondo steigimo dokumentai ir Fondo tikrojo nario patvirtintos Fondo vidaus tvarkų aprašai bei procedūros. Fondas nėra viešojo administravimo subjektas.

# bendrosios nuostatos

1. Šiame Paraiškų Fondo finansavimui gauti teikimo ir vertinimo apraše naudojamų sąvokų ir sutrumpinimų išaiškinimai pateikiami 1 priede.
2. Aprašas reglamentuoja finansavimo, Apraše nustatytus reikalavimus atitinkantiems juridiniams asmenims, suteikimo tvarką ir finansavimo sąlygas.
3. Pareiškėjas, kreipdamasis į Fondą tuo pačiu patvirtina, kad jis įsipareigoja laikytis taisyklių ir reikalavimų, nurodytų šiame Apraše, o taip pat kituose Fondo veiklos dokumentuose, skelbiamuose viešai.
4. Pareiškėjai bei kitų šiame Apraše ir kituose Fondo veiklos dokumentuose nurodytų pareigų teikdami Paraišką ir priimdami Fondo teikiamą finansavimą įsipareigoja laikytis Europos Komisijos sprendime nurodytų veiklos apribojimų, įskaitant, bet neapsiribojant, draudimą naudoti Fondo teikiamo finansavimo gavimo faktą komercinei reklamai, apribojimus naudoti Fondo teikiamą finansavimą dividendų ir kitų nebūtinų išmokų mokėjimui, apribojimus vadovybės atlyginimams ir kitus. Nepaneigiant šios bendros pareigos, atskiri įpareigojimai Pareiškėjui gali būti nustatomi atskirose finansavimo suteikimo sutartyse, sudaromose su Fondu.
5. Siekiant kuo efektyviau atlikti Paraiškų administravimą ir kuo operatyviau priimti sprendimus dėl finansavimo suteikimo, kiekvienam Pareiškėjui, kuris kreipiasi į Fondą su Paraiška arba šio Aprašo 12 punkte nurodytu prašymu, yra paskiriamas atsakingas Fondo darbuotojas, kuris palaiko nuolatinį ryšį su Pareiškėju iki bus priimtas sprendimas dėl finansavimo suteikimo arba atsisakymo jį suteikti.

# pareiškėjų tinkamumo Reikalavimai

1. Atsižvelgiant į Europos Komisijos sprendime ir Finansinės priemonės apraše nustatytus reikalavimus, tinkamais Pareiškėjais yra laikomos įmonės, kurios atitinka šio Aprašo 2 priede nurodytus tinkamumo kriterijus.
2. Tais atvejais, jeigu dėl nustatytų tinkamumo reikalavimų taikymo Pareiškėjui kyla neaiškumų, Pareiškėjas turi teisę raštu kreiptis į Fondą nurodydamas konkretų tinkamumo reikalavimą, dėl kurio taikymo kyla neaiškumas, ir pateikdamas visą aktualią informaciją ir dokumentus, reikalingus atitinkamo klausimo vertinimui, prašydamas individualaus išaiškinimo dėl atitikties tinkamumo kriterijams.
3. Tuo atveju, jeigu Fondo atsakymas į vadovaujantis Aprašo 12 punktu pateiktą kreipimąsi gali būti aktualus ir kitiems Pareiškėjams, apibendrintas Fondo išaiškinimas atitinkamu klausimu yra paskelbiama viešai.

# fondo teikiamo finansavimo teikimo terminai, apimtis ir būdai

1. Vadovaujantis Europos Komisijos sprendimo nuostatomis Fondas investicijas gali atlikti (finansavimą suteikti) investuojant į:
   1. skolos vertybinius popierius ir paskolas – iki 2020 m. gruodžio 31 d.;
   2. nuosavybės ir skolos vertybinius popierius, turinčius ar galinčius turėti akcinio kapitalo požymių, – iki 2021 m. birželio 30 d.
2. Tuo atveju, jeigu Europos Komisijos sprendimas būtų pakeistas pratęsiant aukščiau nurodytus terminus ir Fondo investicinio portfelio dydis leistų atlikti tolimesnes investicijas, Fondas svarstys galimybę pratęsti Fondo investavimo (finansavimo suteikimo) laikotarpį.
3. Fondo teikiamo finansavimo apimtis yra nustatoma ir ribojama atsižvelgiant į Fondo investicinio portfelio dydį ir Fondo investavimo strategiją.
4. Atsižvelgiant į Fondo investavimo strategiją Fondo lėšos gali būti investuojamos:
   1. į Pagalbos gavėjų naujai išleistus (įsigyjant pirminėje apyvartoje) skolos vertybinius popierius, kurių galiojimo trukmė iki 6 metų;
   2. tiesiogiai Pagalbos gavėjams teikiant apyvartines ar investicines paskolas, kurių trukmė iki 6 metų;
   3. į Pagalbos gavėjų naujai išleistus (įsigyjant pirminėje apyvartoje) nuosavybės vertybinius popierius;
   4. į Pagalbos gavėjų naujai išleistas (įsigyjant pirminėje apyvartoje) skolos priemones, kurios turi ar gali turėti akcinio kapitalo požymių ir kurių trukmė iki 6 metų (subordinuotoji skola, konvertuojamoji skola, konvertuojamosios obligacijos, tarpinio pobūdžio (angl. *Mezzanine*) paskolos).
5. Pasirinkdamas teikiamo finansavimo būdą Fondas vadovaujasi gairėmis, nurodytomis 3 priede. Šiame Aprašo priede nurodytos gairės yra tik informacinio pobūdžio siekiant suteikti Pareiškėjams apibrėžtumą, kokios apimties ir pobūdžio finansavimą Pareiškėjai gali tikėtis gauti iš Fondo bei kokio pobūdžio ir apimties papildomas procedūras gali reikėti atlikti siekiant atitinkamo finansavimo. Šios gairės niekaip neįpareigoja Fondo dėl jo priimamų sprendimų teikti finansavimą.

# paraiškų pateikimo ir sprendimų priėmimo etapai

1. Siekiant Pareiškėjams ir Fondui suteikti galimybę kuo efektyviau atlikti Paraiškų pateikimą ir vertinimą, Paraiškos Fondo finansavimui gauti teikiamos ir nagrinėjamos dviem etapais:
   1. Preliminarios paraiškos pateikimo ir nagrinėjimo etapas – Fondas priima preliminarų sprendimą ar Pareiškėjas gali pretenduoti į Fondo finansavimą ir, jeigu priimamas preliminarus sprendimas, kad Pareiškėjas gali pretenduoti į Fondo finansavimą, nustato:
      1. kokiais būdais ir kokia apimtimi Fondas galėtų finansuoti Pareiškėją;
      2. kokios papildomos informacijos ir / ar dokumentų Fondui gali reikėti priimant sprendimą dėl Pareiškėjo finansavimo, įskaitant ir dokumentus, kurių parengimui reikalingas Fondo patvirtintų paslaugų teikėjų įsitraukimas;
      3. kokias kitas trečiųjų asmenų išvadas ir / ar vertinimus Pareiškėjas turi pateikti Fondui.
   2. Galutinės paraiškos pateikimo ir nagrinėjimo etapas – Fondas priima įpareigojantį sprendimą finansuoti arba atsisakyti finansuoti Pareiškėją ir, jeigu priimamas sprendimas finansuoti Pareiškėją, nustato:
      1. kokiais būdais ir kokia apimtimi Fondas finansuos Pareiškėją;
      2. finansavimo suteikimo veiksmų grafiką;
      3. pagrindines siūlomo finansavimo suteikimo sąlygos, įskaitant pagrindines finansavimo suteikimui reikalingų sudaryti sutarčių bei kitų dokumentų nuostatas ar tokių dokumentų projektus;
      4. jeigu taikytina, sąlygas, kurios turi būti įvykdytos iki finansavimo ar jo dalies suteikimo arba jau suteikus finansavimą (toliau pateikiamas pavyzdinis sąrašas);
         1. atlikti nustatytus veiklos pertvarkymus;
         2. suteikti akcininkų paskolas;
         3. tęsti veiklą ar išlaikyti darbo vietas tam tikrą laiką po finansavimo suteikimo;
         4. papildomai pateiktinus dokumentus (įskaitant ir tinkamos formos dokumentų pateikimą, jeigu tai nebuvo padaryta teikiant Galutinę paraišką).
2. Preliminarios paraiškos pateikimas yra privalomas visais atvejais.
3. Fondo preliminarus sprendimas Preliminarios paraiškos nagrinėjimo metu yra tik preliminarus Pareiškėjo pateiktų duomenų vertinimas ir Fondo priimtas sprendimas niekaip neįpareigoja Fondo Galutinės paraiškos nagrinėjimo etape.

# Paraiškų pateikimo terminai ir reikalavimai paraiškų pateikimui

1. Preliminari ir Galutinė paraiškos kartu su priedais ir kitais dokumentais teikiama adresu, kuris skelbiamas Fondo internetinėje svetainėje. Dokumentai gali būti teikiami registruotu paštu, per kurjerį arba Pareiškėjui pačiam perduodant paraišką Fondui arba atsiunčiant kvalifikuotu elektroniniu parašu pasirašytą Paraišką el. paštu info@viva.lt.
2. Preliminari paraiška teikiama:
   1. užpildant Paraiškos formą, pateikiamą 4 priede;
   2. prie teikiamos Preliminarios paraiškos pridedamų dokumentų formai ir turiniui taikomi reikalavimai, yra nurodyti Paraiškos formoje;
   3. teikiama Paraiškos forma turi būti pasirašyta asmens, turinčio teisę veikti Pareiškėjo vardu.
3. Galutinė paraiška teikiama:
   1. užpildant Paraiškos formą, pateikiamą 4 priede;
   2. papildomai pateikiant duomenis ir dokumentus, kurie yra nurodyti Fondo preliminariame sprendime nagrinėjant Preliminarią paraišką;
   3. prie teikiamos Galutinės paraiškos pridedamiems dokumentams taikomi reikalavimai, nurodyti Paraiškos formoje, 4 priede;
   4. teikiama Paraiškos forma turi būti pasirašyta asmens, turinčio teisę veikti Pareiškėjo vardu.
4. Pareiškėjai teikdami paraišką taip pat turi pateikti ir atskleisti visą informaciją, kuri, Pareiškėjų vertinimu, gali būti reikšminga vertinant Paraiškos tinkamumą sprendimui finansuoti priimti tiek vertinant Pareiškėjų tinkamumo reikalavimų kontekste, tiek vertinant Paraiškos atitikimą Fondo veiklos tikslams ir investavimo strategijai.
5. Atsižvelgiant į tai, kad Fondo sprendimai turi būti priimami kuo operatyviau, Pareiškėjams kreipiantis į Fondą su Galutine paraiška gali būti prašoma pateikti, priklausomai nuo poreikio, Fondo patvirtintų turto vertintojų, teisininkų, auditorių nuomonę, vertinimą, ar išvadą tam tikrais klausimais.
6. Siekiant paspartinti Fondo sprendimų priėmimo procedūrą, Fondas turi teisę paprašyti, o Pareiškėjas privalo pateikti papildomus duomenis ar informaciją, reikalingą Fondo sprendimui atitinkamame etape priimti (įskaitant ir jau pateiktos informacijos pateikimą Fondo nurodytu skaitmeniniu formatu ir / ar informacijos pateikimą Fondo nustatytais pjūviais). Fondo paprašyti papildomi duomenys ar informacija turi būti pateikiami per 5 (penkias) darbo dienas, nebent Fondas, atsižvelgdamas į prašomų pateikti duomenų ar informacijos apimtį nustato ilgesnį pateikimo terminą.
7. Fondui turi būti teikiami dokumentų originalai arba jų tinkamai patvirtinti nuorašai. Jeigu Fondui teikiami dokumentų patvirtinti nuorašai, tokie nuorašai turi atitikti žemiau nurodytus reikalavimus:
   1. nuorašas turi būti patvirtintas notaro, arba;
   2. nuorašas turi būti su jį sudariusio arba jį gavusio Lietuvos Respublikos juridinio asmens tikrumo žyma, įformintas Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117, nustatyta tvarka;
   3. prašymą pateikiančiam asmeniui atstovaujančio advokato patvirtinti originalių dokumentų nuorašai, įforminti teisės aktų, reglamentuojančių advokatų veiklą, nustatyta tvarka;
   4. šiame Aprašo 24 punkte nurodytų subjektų elektroniniu parašu patvirtintos rašytinių dokumentų skaitmeninės kopijos.
8. Fondui pateikiami užsienio valstybėse parengti ir (ar) išduoti dokumentai turi būti legalizuoti arba patvirtinti žyma „APOSTILLE“, išskyrus įstatymuose ar tarptautinėse sutartyse numatytus atvejus. Teikiant Paraišką, Fondui gali būti pateikiamos užsienio valstybėse parengtų ir (ar) išduotų dokumentų kopijos, o legalizuoti arba žyma „APOSTILLE“ patvirtinti dokumentai Fondui pateikiami Fondo atskiru sprendimu nustatytais terminais.
9. Teikiami rašytiniai dokumentai turi būti spausdinti ir turi atitikti kitus dokumentų rengimą ir įforminimą reglamentuojančių teisės aktų reikalavimus. Pateikiami rašytiniai dokumentai susegami taip, kad juos būtų galima lengvai perversti, atskirti vieną nuo kito ir vėl susegti. Teikiami elektroniniai dokumentai ar rašytinio dokumento skaitmeninė kopija turi būti atskirti vienas nuo kito ir pavadinti aiškiai identifikuojančiais pavadinimais, taip pat jie turi būti paruošti ir perduodami taip, kad Fondas galėtų nustatyti elektroninio dokumento arba rašytinio dokumento skaitmeninės kopijos sudarytoją, elektroninio dokumento sudarymo arba rašytinio dokumento skaitmeninės kopijos patvirtinimo datą, atpažinti dokumento turinį ir identifikuoti elektroninį parašą.

# spRendimų dėl finansavimo suteikimo priėmimo terminai bei sąlygos

1. Fondas sprendimus kiekvienu iš Paraiškos nagrinėjimo etapų priima laikydamasis tokių terminų:
   1. preliminaraus sprendimo priėmimas vertinant Preliminarią paraišką – paprastai per 10 (dešimt) darbo dienų nuo šio Aprašo reikalavimus atitinkančios Preliminarios paraiškos pateikimo dienos;
   2. sprendimo priėmimas vertinant Galutinę paraišką – paprastai per 15 (penkiolika) darbo dienų nuo šio Paraiškų teikimo aprašo reikalavimus atitinkančios Galutinės paraiškos pateikimo;
   3. tais atvejais, jeigu Fondas paprašo Pareiškėjo pateikti papildomus duomenis ir / ar dokumentus, aukščiau nurodyti Paraiškų nagrinėjimo terminai yra skaičiuojami nuo tokių papildomų ir tinkamų duomenų ir / ar dokumentų pateikimo dienos. Fondas privalo tokių papildomų duomenų ir / ar dokumentų paprašyti ne vėliau atitinkamos Paraiškos pateikimo dienos.
2. Fondo sprendimų priėmimo terminai, nurodyti Aprašo 30 punkte, gali būti pratęsti motyvuotu Fondo sprendimu. Apie Fondo sprendimą pratęsti Paraiškų svarstymo terminus turi būti informuojamas Pareiškėjas.
3. Sprendimą dėl finansavimo priima Fondo Investicinis komitetas. Paraiškų vertinimą atlieka paskirti Fondo darbuotojai.
4. Finansavimas gali būti suteikiamas tik tiems Pareiškėjams, kurie atitinka šio Aprašo Priede Nr. 2 nurodytus tinkamumo kriterijus, o taip pat Europos Komisijos sprendime ir Finansinės priemonės apraše nustatytus reikalavimus.
5. Priimdamas sprendimą dėl finansavimo suteikimo Fondas įvertina konkretaus Pareiškėjo ir jo pateiktos Galutinės paraiškos atitiktį Finansinės priemonės aprašo reikalavimams, Fondo investavimo strategijai, Fondo veiklos tikslams, COVID-19 pandemijos poveikį konkrečiam Pareiškėjo verslui, dėl kurio finansavimo yra kreipiamasi, o taip pat Pareiškėjo verslo sukuriamas darbo vietas, mokamus mokesčius Lietuvos Respublikoje ir kitas aplinkybes.
6. Fondo sprendimas neteikti prašomo finansavimo priimamas Pareiškėjui neatitinkant Apraše keliamų reikalavimų, pateikus netikslius arba neišsamius duomenis (jeigu šie duomenys Fondui paprašius nebuvo pateikti ir patikslinti nustatytais terminais), pateikus tikrovės neatitinkančią informaciją, o tai pat tais atvejais, kuomet Fondas atitinkamo finansavimo negali suteikti dėl Fondo investiciniam portfeliui keliamų reikalavimų, ar, Fondo investicinio komiteto vertinimu, Pareiškėjas ir jo pateikta Pagrindinė paraiška neatitinka Fondo investavimo strategijos, teikiant finansavimą Fondas prisiimtų per didelę riziką.
7. Tais atvejais, kuomet Fondas priima sprendimą neteikti prašomo finansavimo, Fondas turi teisę savo iniciatyva Pareiškėjui nurodyti, kokiomis sąlygomis finansavimas Pareiškėjui galėtų būti suteikiamas, jeigu Fondas turi pakankamai informacijos tokio vertinimo pateikimui. Informacijos, kokiomis sąlygomis finansavimas Pareiškėjui galėtų būti suteikiamas, jokiais atvejais neįpareigoja Fondo vėliau priimti sprendimo dėl finansavimo, bet kuri pateikiama Paraiška yra vertinama atskirai iš naujo.
8. Fondui priėmus sprendimą suteikti finansavimą, Pareiškėjui ne vėliau kaip kitą darbo dieną yra išsiunčiamas finansavimo pasiūlymo raštas, kuriame nurodomos finansavimo suteikimo sąlygos ir nurodomas 5 (penkių) darbo dienų terminas Pareiškėjui nurodyti, ar jam yra priimtinos rašte nurodytos finansavimo sąlygos. Jeigu Pareiškėjui yra priimtinos finansavimo pasiūlymo rašte nustatytos finansavimo sąlygos, Pareiškėjui per (5) penkias darbo dienas išsiunčiami su Fondu sudaromų sutarčių projektai ir / arba detali informacija, kokie veiksmai ir kokiais terminais turės būti atlikti, siekiant suteikti finansavimą Pareiškėjui.
9. Fondo investicinio komiteto priimtas finansavimo sprendimas galioja 2 mėnesius. Jei sutartis dėl finansavimo su klientu nėra sudaroma per sprendimo galiojimo terminą, finansavimo sprendimas turi būti priimtas iš naujo.

# Baigiamosios nuostatos

1. Šiame Apraše yra pateikiami reikalavimai, kuriuos Fondas kelia Pareiškėjams, jų teikiamai informacijai ir kiti reikalavimai bei tvarka, kurios laikantis Fondas priima ir vertina Paraiškas. Tačiau jokia šio Aprašo nuostata nesuteikia teisės reikalauti, kad finansavimas konkrečiam Pareiškėjui būtų suteiktas.
2. Pareiškėjas, kreipdamasis į Fondą veikia išimtinai savo rizika, suprasdamas ir priimdamas tai, kad finansavimas jam gali būti nesuteiktas, kreipimasis į Fondą gali pareikalauti iš Pareiškėjo tam tikrų sąnaudų, kurios niekaip nebus kompensuojamos. Pareiškėjas taip pat supranta, kad Fondo sprendimai atskirais atvejais gali būti priiminėjami ilgesniais terminais, negu yra nurodyta šiame Apraše. Atsižvelgiant į tai, kas nurodyta, Pareiškėjas kreipdamasis į Fondą atsisako bet kokių galimų pretenzijų Fondo atžvilgiu, kiek tai susiję su Paraiškos pateikimu, svarstymu ir sprendimo Fondui suteikti finansavimą Paraiškėjimui (ne)priėmimu, nepriklausomai nuo sprendimo priėmimo priežasčių.
3. Fondas neatlygina ir nekompensuoja Pareiškėjų patirtų išlaidų, susijusių su Fondo patvirtintų paslaugų teikėjų suteiktomis paslaugomis Pareiškėjams, taip pat Fondas neprisiima jokios atsakomybės už Fondo patvirtintų paslaugų teikėjų Pareiškėjui suteiktų paslaugų kokybę ar bet kokius dėl tokių paslaugų suteikimo galinčius kilti nuostolius.

Fondo finansavimo gauti paraiškų teikimo ir vertinimo tvarkos aprašo

1 priedas

**Naudojamos sąvokos**

|  |  |
| --- | --- |
| **Komunikatas** | Europos Komisijos 2020 m. kovo 19 d. komunikatas „Laikinoji valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistema“ su visais vėlesniais pakeitimais ir papildymais |
| **Europos Komisijos sprendimas** | Europos Komisijos sprendimas Nr. C(2020) 3534 (final) „Valstybės pagalba SA.57008 (2020/N) – Lietuva COVID – 19: pagalbos verslui fondas“ |
| **Finansinės priemonės aprašas** | Priemonės „Pagalbos verslui fondas“ veiklos aprašas, patvirtintas Lietuvos Respublikos ekonomikos ir inovacijų ministro ir Lietuvos Respublikos finansų ministro 2020 m. rugsėjo 30 d. Įsakymu Nr. Nr. 4-837/1K-319 |
| **Fondas** | Pagalbos verslui fondas, įsteigtas kaip komanditinė ūkinė bendrija, kurios dalyviai yra UAB Valstybės investicijų valdymo agentūra ir UAB „Valstybės investicinis kapitalas“. – KŪB „Pagalbos Verslui Fondas“. Sprendimus Fondo vardu priima Fondo tikrasis narys – valdytojas – UAB „Valstybės investicijų valdymo agentūra“, su visais pakeitimais. |
| **Galutinė paraiška** | Pareiškėjo teikiamą paraišką, kuri skirta pateikti Fondui visą pilną informaciją, reikalingą sprendimui dėl finansavimo suteikimo Pareiškėjui priimti |
| **Investavimo strategija** | Fondo investavimo strategija, patvirtinta UAB Valstybės investicijų valdymo agentūra valdybos sprendimu. |
| **Paraiška** | reiškia Preliminarią paraišką arba Galutinę paraišką |
| **Pareiškėjas** | Juridinis asmuo, kuris ketina kreiptis ar kreipėsi į Fondą, siekdamas gauti Fondo finansavimą |
| **Pagalbos gavėjas (-ai)** | Pareiškėjas su kuriuo sudaryta finansavimo iš Fondo lėšų sutartis |
| **Aprašas** | reiškia šį Paraiškų Fondo finansavimui gauti teikimo ir vertinimo tvarkos aprašą |
| **Fondo patvirtinti paslaugų teikėjai** | Fondo atrinkti ir Fondo patvirtintais paslaugų teikėjais pripažinti turto vertintojai, teisininkai, auditoriai ir kiti ekspertinių žinių turintys asmenys, kurių sąrašas yra skelbiamas Fondo internetiniame tinklalapyje adresu www.lpvf.lt ir kurių nuomonę, vertinimą ar išvadą tam tikrais klausimais Pareiškėjas gali būti paprašytas pateikti Fondui. |
| **Preliminari paraiška** | Reiškia Pareiškėjo teikiamą paraišką, kuri skirta Pareiškėjui preliminariai įsivertinti Fondo teikiamo finansavimo gavimo galimybes |
| **Didelė įmonė** | Reiškia juridinį asmenį, kuris neatitinka labai mažos įmonės, mažos įmonės ir vidutinės įmonės sampratų, nustatytų Lietuvos Respublikos smulkiojo ir vidutinio verslo plėtros įstatyme |
| **Vidutinė įmonė** | Reiškia juridinį asmenį, kuris atitinka vidutinės įmonės sampratą, nustatytą Lietuvos Respublikos smulkiojo ir vidutinio verslo plėtros įstatyme |

Fondo finansavimo gauti paraiškų teikimo ir vertinimo tvarkos aprašo

2 priedas

**Pareiškėjų Lietuvos pagalbos verslui fondo finansavimui gauti tinkamumo kriterijai**

Fondo finansavimą gali gauti tik Pareiškėjas, kuris atitinka žemiau nurodytus kriterijus:

1. Pareiškėjas yra vidutinė arba didelė įmonė;
2. Pareiškėjas veikia Lietuvos Respublikoje;
3. Pareiškėjo praėjusių metų finansinių ataskaitų rinkinys turi būti pateiktas valstybės įmonei Registrų centrui, taip pat šis rinkinys turi būti audituotas, jei auditas privalomas pagal teisės aktus, reglamentuojančius verslo subjekto finansinės ataskaitos rengimą;
4. Pareiškėjas nėra įtrauktas į Valstybinės mokesčių inspekcijos prie Lietuvos Respublikos finansų ministerijos (toliau – VMI) skelbiamą minimalių patikimo mokesčių mokėtojo kriterijų neatitinkančių įmonių sąrašą;
5. Pareiškėjas 2019 m. gruodžio 31 d. nebuvo laikomas sunkumų patiriančia įmone arba 2019 m. gruodžio 31 d. buvo laikomas sunkumų patiriančia įmone, tačiau prašymo dėl finansavimo (toliau – prašymas) pateikimo Fondui metu nėra laikomas sunkumų patiriančia įmone, kaip tai apibrėžta Reglamento (ES) Nr. 651/2014 2 straipsnio 18 punkte. Jei Pareiškėjas siekia įrodyti, kad prašymo pateikimo metu jis nėra sunkumų patirianti įmonė, kartu su prašymu jis turi pateikti finansinės atskaitomybės už̌ pastarąjį ketvirtį prieš Paraiškos pateikimo dieną dokumentus ir, jei nuo 2020 m. sausio 1 d. iki Paraiškos pateikimo dienos įvyko nuosavybės struktūros (kapitalo, akcijų̨ priedų, perkainojimo rezervų, rezervų) pokyčių̨, – dokumentus, kuriais pagrindžiami šie pokyčiai (sukauptų nuostolių padengimo, kapitalo padidinimo apmokėjimo, turto vertinimo ir (arba) kitus susijusius dokumentus);
6. Pareiškėjas nėra gavęs neteisėtos pagalbos (tiek individualios pagalbos, tiek pagalbos pagal Aprašą), paskelbtos neteisėta ir nesuderinama su vidaus rinka Europos Komisijos sprendimu, arba turi būti grąžinęs visą tokios neteisėtos ir nesuderinamos valstybės pagalbos sumą, įskaitant palūkanas;
7. Pareiškėjas neturi galimybės gauti finansavimo rinkoje prieinamomis sąlygomis, o kitų valstybės lėšomis įgyvendinamų paramos priemonių (susijusių su likvidumo poreikiu) nepakanka jo gyvybingumui ir veiklos tęstinumui užtikrinti;
8. Pareiškėjo veiklos nutraukimas gali turėti socialinių ir ekonominių pasekmių – nulemti rinkos nepakankamumą, inovatyvios įmonės pasitraukimą, sistemingai svarbios įmonės (įmonės, atliekančios svarbų sisteminį vaidmenį regione ar sektoriuje) pasitraukimą ar svarbios paslaugos teikimo sutrikimo riziką. Galimos socialinės ir ekonominės pasekmės vertinamos vadovaujantis 2014 m. liepos 31 d. Europos Komisijos komunikato Nr. 2014/C 249/01 „Gairės dėl valstybės pagalbos sunkumų patiriančioms ne finansų įmonėms sanuoti ir restruktūrizuoti“ 44 punktu;
9. Pareiškėjas neveikia žemiau nurodytuose sektoriuose:
   1. ginklų ir šaudmenų gamyba;
   2. tabako ir tabako produktų gamyba;
   3. distiliuotų alkoholinių gėrimų gamyba (išskyrus nedistiliuotų alkoholinių gėrimų gamybą), perdirbimu ir mažmenine prekyba specializuotose parduotuvėse;
   4. lažybų ir azartinių lošimų veikla;
   5. finansinių ar draudimo paslaugų teikimu.
10. Pareiškėjas nėra valstybės ir savivaldybės įmonė ir įmonė, kuriose 25 procentus ir daugiau įmonės akcijų, pajų ar kitokių dalyvavimą įmonės kapitale žyminčių kapitalo dalių arba 25 procentus ir daugiau įmonės dalyvių balsų tiesiogiai ar netiesiogiai (pagal balsavimo sutartį, balsavimo teisės perleidimo sutartį, įgaliojimą ir pan.) atskirai arba kartu turi valstybė ir (ar) savivaldybė;
11. nei vienas Pareiškėjo vadovas[[1]](#footnote-2) ir nei vienas asmuo, kuris tiesiogiai ar netiesiogiai turi bent 10 % Pareiškėjo akcijų (ar kitų kapitalo dalių) ir (ar) balsavimo teisių visuotiniame akcininkų susirinkime[[2]](#footnote-3) ir (ar) galinčius daryti Pareiškėjui lemiamą poveikį (ar turėti jo kontrolę)[[3]](#footnote-4), nėra:
    1. pripažintas kaltu padaręs Lietuvos Respublikos baudžiamajame kodekse numatytą sunkų, labai sunkų nusikaltimą arba tyčinį nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, visuomenės saugumui, valstybės tarnybai ir viešiesiems interesams ar juos atitinkančias nusikalstamas veikas pagal kitų valstybių baudžiamuosius įstatymus, nepaisant to, ar teistumas yra išnykęs arba panaikintas; ir;
    2. pripažintas kaltu padaręs kitą, negu nurodyta šio Paraiškų teikimo aprašas priedo 10.1 punkte, Lietuvos Respublikos baudžiamajame kodekse arba kitų valstybių įstatymuose numatytą nusikalstamą veiką ir nuo bausmės atlikimo, bausmės vykdymo atidėjimo ar atleidimo nuo bausmės atlikimo dienos nepraėjo treji metai.

Fondo finansavimo gauti paraiškų teikimo ir vertinimo tvarkos aprašo

3 priedas

**Pagalbos verslui fondo teikiamo finansavimo būdai**

Šiame Paraiškų teikimo aprašo priede pateikiamos Fondo teikiamo finansavimo būdų apžvalga yra tik informacinio pobūdžio ir pateikiamos siekiant suteikti Pareiškėjams apibrėžtumą, kokios apimties ir pobūdžio finansavimą Pareiškėjai gali tikėtis gauti iš Fondo bei kokio pobūdžio ir apimties papildomas procedūras gali reikėti atlikti siekiant atitinkamo finansavimo. Ši apžvalga niekaip neįpareigoja Fondo dėl jo priimamų sprendimų teikti finansavimą. Atitinkamiems finansavimo būdams yra taikomi reikalavimai ir apribojimai, nurodyti Europos Komisijos sprendime ir Finansinės priemonės apraše.

| **Priemonės kategorija pagal Europos Komisijos sprendimą** | **Finansavimo būdas** | **Finansavimo suma** | **Duomenys ir dokumentai, kuriuos gali reikėti pateikti su Galutine paraiška** |
| --- | --- | --- | --- |
| Priemonė A | Pagalbos gavėjų naujai išleistų (įsigyjamų pirminėje apyvartoje) skolos vertybinius popierių, kurių galiojimo trukmė iki 6 metų, įsigijimas | Nuo 1 mln. EUR . | * Įsipareigojimų, kylančių iš išleistų skolos vertybinių popierių, vykdymui užtikrinti įkeičiamo turto vertinimo ataskaita; * Nuomonė, dėl teisminių ginčų, kuriuose dalyvauja Pareiškėjas, perspektyvų |
| Priemonė A | Apyvartinių ar investicinių paskolų, kurių trukmė iki 6 metų, teikimas Pagalbos gavėjams | Nuo 0,3 mln. EUR iki 2 mln. EUR. | * Paskolos grąžinimui įkeičiamo turto vertinimo ataskaita; * Nuomonė, dėl teisminių ginčų, kuriuose dalyvauja Pareiškėjas, perspektyvų |
| Priemonė B | Pagalbos gavėjų naujai išleistų (įsigyjamų pirminėje apyvartoje) nuosavybės vertybinių popierių įsigijimas | Minimali ir maksimali finansavimo suma nėra nustatoma, tačiau tokios investicijos gali sudaryti iki 30 proc. Fondo investicinio portfelio.  Tuo atveju, jeigu vienas Pareiškėjas kreipsis į Fondą dėl finansavimo, kurio bendra vertė viršys 250 mln. EUR, tokio finansavimo suteikimui turės būti inicijuotas atskiras valstybės pagalbos suderinimo procesas. | * Pareiškėjo verslo vertinimo ataskaita; * Nuomonė dėl taikytino EBITDA daugiklio verslo vertei nustatyti; * Nuomonė, dėl teisminių ginčų, kuriuose dalyvauja Pareiškėjas, perspektyvų; * Pareiškėjo teisinio patikrinimo ataskaita |
| Priemonė B | Pagalbos gavėjų naujai išleistų (įsigyjamų pirminėje apyvartoje) skolos priemonių, kurios turi ar gali turėti akcinio kapitalo požymių ir kurių trukmė iki 6 metų (subordinuotoji skola, konvertuojamoji skola, konvertuojamosios obligacijos, tarpinio pobūdžio (angl. *Mezzanine*) paskolos) įsigijimas | Minimali ir maksimali finansavimo suma nėra nustatoma, tačiau tokios investicijos gali sudaryti iki 30 proc. Fondo investicinio portfelio.  Tuo atveju, jeigu vienas Pareiškėjas kreipsis į Fondą dėl finansavimo, kurio bendra vertė viršys 250 mln. EUR, tokio finansavimo suteikimui turės būti inicijuotas atskiras valstybės pagalbos suderinimo procesas. | * Įsipareigojimų, kylančių iš išleistų skolos vertybinių popierių, vykdymui užtikrinti įkeičiamo turto vertinimo ataskaita; * Pareiškėjo verslo vertinimo ataskaita; * Nuomonė dėl taikytino EBITDA daugiklio verslo vertei nustatyti; * Nuomonė, dėl teisminių ginčų, kuriuose dalyvauja Pareiškėjas, perspektyvų; * Pareiškėjo teisinio patikrinimo ataskaita |

Pastabos:

1. Priemonėms A:
   1. Suteikiamų finansavimo priemonių (paskolų ir / ar Pareiškėjo išleistų skolos vertybinių popierių) suma vienam Pareiškėjui negali viršyti 25 % atitinkamo Pareiškėjo pardavimo grynųjų pajamų per 2019 m. kalendorinius metus, išskyrus atvejus, numatytus Komunikato 27(d)(iii) punkte.
   2. Finansavimo priemonių, kurios suteikiamos kaip subordinuotos paskolos ar išleidžiami kaip subordinuoti skolos vertybiniai popieriai, suma vienam Pareiškėjui negali viršyti vienos iš šių sumų:
      1. Didelėms įmonėms – du trečdalius pagalbos gavėjos metinio darbo užmokesčio fondo, vidutinėms įmonėms – visą pagalbos gavėjos metinio darbo užmokesčio fondo;
2. * 1. Didelėms įmonėms – 8,4 % visos pagalbos gavėjos 2019 m. apyvartos, vidutinėms įmonėms – 12,5 % visos pagalbos gavėjos 2019 m. apyvartos.

Finansavimo priemonės, kurios viršija aukščiau nurodytus maksimalius dydžius, yra laikomos priemonėmis B ir taikomi priemonėms B nustatyti reikalavimai.

1. Priemonėms B:
   1. Finansavimo suma neturi viršyti minimalios sumos, būtinos pagalbos gavėjo gyvybingumui užtikrinti. Maksimali pagalbos suma rekapitalizavimo atveju nustatoma atsižvelgiant į pagalbos gavėjo kapitalo struktūros skirtumus 2019 m. gruodžio 31 d. ir finansavimo sandorio sudarymo metu. Vertinant pagalbos proporcingumą, būtina atsižvelgti į gautą ar planuojamą gauti valstybės paramą, susijusią COVID-19 protrūkiu.

Fondo finansavimo gauti paraiškų teikimo ir vertinimo tvarkos aprašo

4 priedas

**Paraiškos forma, pateikiama atskiru dokumentu**

1. Pareiškėjo vadovais yra laikomi: (i) Pareiškėjo vadovas; (ii) Pareiškėjo vadovo pavaduotojai (jeigu yra); (iii) Pareiškėjo valdybos ir stebėtojų tarybos nariai (jei valdyba ir stebėtojų taryba yra sudarytos). [↑](#footnote-ref-2)
2. Asmens turimais balsais laikoma teisė balsuoti, kurią: (i) suteikia asmeniui nuosavybės teise priklausančios akcijos; (ii) turi kitas asmuo, su kuriuo jis sudarė balsavimo sutartį dėl ilgalaikės bendrovės valdymo politikos įgyvendinimo; (iii) asmuo įgijo iš kito asmens pagal laikiną balsavimo teisių perleidimo sutartį; (iv) suteikia jam įkeistos arba kaip finansinis užstatas perduotos akcijos, jeigu įkaito turėtojas gali naudotis akcijų suteiktomis balsavimo teisėmis; (v) suteikia akcijos, kuriomis jis, kaip uzufruktorius, turi teisę naudotis visą savo gyvenimą ar apibrėžtą laiką, kuris negali būti ilgesnis už asmens gyvenimo trukmę; (vi) suteikia jam patikėjimo teise perduotos arba kitaip deponuotos akcijos, jeigu jis, kai nėra kitokių nurodymų, gali naudotis balsavimo teisėmis savo nuožiūra; (vii) suteikia akcijos, kurios įgytos jo naudai, tačiau kito asmens vardu; (viii) asmuo gali naudoti savo nuožiūra pagal įgaliojimą arba kitais atstovavimo pagrindais. [↑](#footnote-ref-3)
3. Laikoma, kad asmuo gali turėti lemiamą poveikį/kontrolę, kai: (i) asmuo turi daugumą dalyvių balsų kitoje įmonėje; (ii) asmuo turi teisę skirti ir atšaukti daugumą kitos įmonės valdymo, priežiūros ar administravimo organo narių; (iii) asmeniui suteikta teisė daryti lemiamą poveikį kitai įmonei dėl sutarčių, sudarytų su ta kita įmone, arba dėl šios įmonės steigimo dokumentų nuostatų; (iv) asmuo, turintis dalyvių balsų kitoje įmonėje, kuris dėl su tos įmonės dalyviais sudarytų sutarčių kontroliuoja daugumą šios įmonės dalyvių balsų. Ryšiai gali būti susidarę per vieną ar kelias įmones, per fizinį asmenį ar kartu veikiančių fizinių asmenų grupę. [↑](#footnote-ref-4)